|  |  |
| --- | --- |
| Kokous | **Vanhusneuvoston kokous 8/2019** |
| Aika, paikka | Tiistai 17.12.2019 kello 13.00-15.25 Valtionhotelli, kokoustila Kiltasali. |
| Osallistujat | Sinikka Poskiparta, Imatran kansalliset seniorit ry.  Erkki Päivärinta, Imatran Seudun Sotaorvot ja Kaatuneiden Omaiset ry.  Timo Saarinen, StoraEnson Eläkeläiset ry.  Anita Sairanen, Vuoksenniskan Eläkkeensaajat ry.  Anna-Liisa Kojo, Imatran Seudun Senioriopettajat ry.  Liisa Nenonen, Tainionkosken Eläkkeensaajat ry.  Pirkko Molkentin, Eläkeliiton Imatran yhdistys ry.  Lauri Aunola, Imatran Sotaveteraanit ry.  Jerena Juutilainen, puheenjohtaja  Arto Pulkkinen, kaupunkikehityslautakunnan edustaja  Arto Siitonen, hyvinvointilautakunnan edustaja  Sirkku Sarlomo, konsernipalvelut, sihteeri  Titta Roslakka, Eksoten edustaja  Arja Kujala, hyvinvointipalvelut, § 61  Kirsi Mäyrä, hyvinvointipalvelut, § 61 |
| Liitteet |  |
| Jakelu | kaupunginhallitus, lautakunnat, vanhusneuvoston jäsenet ja varajäsenet, [www.imatra.fi](http://www.imatra.fi) |
|  | **§ 59 Kokouksen avaus ja läsnäolijoiden toteaminen**  **Esitys:** Puheenjohtaja avaa kokouksen ja toteaa läsnäolijat.  **Päätös:** Puheenjohtaja avasi kokouksen ja totesi kokouksen osallistujat.  **§ 60** **Edellisen kokouksen pöytäkirjan hyväksyminen**  **Esitys:** Hyväksytään edellisen kokouksen 12.11.2019 pöytäkirja.  **Päätös:** Hyväksyttiin.  **§ 61 Imatran kaupungin liikkumisohjelma**  Liike on lääke ja yksi hyvinvoinnin perustasta Liikkumattomuus on yksi merkittävimmistä hyvinvointia heikentävistä tekijöistä. Vain noin neljännes väestöstä liikkuu terveytensä kannalta riittävästi. Imatran kaupunki käynnisti ensimmäisen liikkumisohjelman valmistelun yhteistyössä alueen eri toimijoiden kanssa helmikuussa 2019. Imatran kaupungin liikkumisohjelman tavoitteiksi ovat nousseet kuntalaisten arjen aktiivisuuden lisääminen, olemassa olevien toimintojen ja palveluiden tehostaminen, yhteistyön tiivistäminen eri toimijoiden välillä sekä tiedon lisääminen kuntalaisille ja päättäville viranhaltijoille.  Liikkumista edistetään omalta osaltaan kaupungin tuottamilla palveluilla. Kaupunkiympäristöä sekä liikuntatarjontaa kehitetään liikkumiseen ja arkiaktiivisuuteen kannustavaksi. Kaupunkia suunnitellaan ja rakennetaan tavalla, joka ottaa erilaiset käyttäjät huomioon, mukaan lukien matkailijat. Väestöryhmien erot tunnistetaan ja palveluja kohdennetaan erityistä tukea tarvitseville ja korkean riskin kohderyhmille. Kaupungin liikuntainfralla ja liikuntapalveluilla on tältä osin merkittävä rooli. Lähiliikuntapaikkojen säilyttäminen ja ylläpito mahdollistavat matalan kynnyksen liikunta-mahdollisuuksia eri-ikäisille.  Matalan kynnyksen liikuntatarjontaa tarjotaan muutoinkin erilaisille riskiryhmille. Imatra houkuttelee ikäihmisiä liikunnan pariin mm. Voimaa vanhuuteen -hankkeen periaatteita toteuttaen (vertaisohjaajat ja liikuntaystävät). Lapsia ja nuoria liikutetaan yhä enemmän kiinteänä osana heidän arkeaan varhaiskasvatuksessa ja kouluissa, toimenpiteet tältä osin ovat jo käynnissä. Lisäksi järjestetään säännöllisesti liikuntatapahtumia, kuten liikuntafestareita, erilaisen harrastustarjonnan esittelemiseksi lapsille, nuorille ja perheille.  Paikalliset urheiluseurat sekä yritykset otetaan tiiviisti mukaan liikuntatapahtumien suunnitteluun ja toteutukseen. Seurafoorumia hyödynnetään yhteistyöelimenä kunnan ja seurojen välillä. Yhdistystoimintaa pyritään tukemaan taloudellisesti toiminta- ja kohdeavustusten avulla.  Liikkumisohjelman toimenpiteitä toteutetaan jatkossa vuosittaisilla teemoilla, jotka määritellään hyvinvointikertomuksessa ja huomioidaan kaupungin strategiassa ja talousarvion valmistelussa. Liikkumisohjelma tukee kaupungin strategian tavoitteiden toteutumista niin hyvinvoinnin edistämisen kuin elinvoimaisuuden vahvistamisen osalta, unohtamatta uudistuvia tapoja tuottaa palveluita.  Kuntalaisten liikkeelle lähtemisen tukena hyödynnetään kaupungin viestintä-kampanjaa. Liikkumisesta viestinnälle luodaan vuosikello, jonka mukaisesti kunta-laisille esitellään tarjolla olevia palveluita, liikuntatiloja ja tapahtumia, liikuntareittien karttapalveluja, lähiliikuntapaikkoja jne. Asukasyhdistyksiä haastetaan mukaan osallistamaan alueen kuntalaisia liikkumaan. Liikkumisohjelman puitteissa järjestetään 3-4 liikuntatapahtumaa/vuosi.  Imatran kaupungin liikkumisohjelmaa esittelivät kokouksessa hyvinvointipalveluiden päällikkö Arja Kujala ja erityisliikunnanohjaaja Kirsi Mäyrä.  Imatran kaupungin liikkumisohjelman esittelymateriaali on jaettu esityslistan mukana.  **Esitys:** Ohjelman esittelyn pohjalta vanhusneuvosto ottaa kantaa ja antaa ehdotuksia liikkumisohjelman käytännön toteutukseen.  **Päätös:** Vanhusneuvoston ehdotukset Imatran kaupungin liikkumisohjelman toteuttamiseen:   * eri kaupunginosiin puistojumppaa * kulttuurin ja liikunnan yhdistäviä tapahtumia * viedä liikuntaa lähelle ikäihmisiä, esim. hoitolaitokset, palvelutalot * tärkeää on turvata toiminnan jatkuvuus * jatkaa jo nyt hyvää yhteistyötä Eksoten kanssa välttäen kuitenkin päällekkäistä toimintaa * järjestää eri liikuntalajien tutustumispäiviä * viestinnän parantaminen olemassa olevista liikunnan mahdollisuuksista * yhteisviestintää eläkeläisjärjestöjen kanssa liikuntamahdollisuuksista (tuoda esille kaikille tarjolla olevaa eläkeläisjärjestöjen järjestämää liikuntaa)   **§ 62 Lausunto asemakaavan muutokseen 1082, Torkkelinkatu-Kerhokeskus Koski, kaupunginosa 12, Imatrankoski**  Kaupunkisuunnittelu on lähettänyt vanhusneuvostolle lausuntopyynnön 12.12.2019 asemakaavan muutokseen Torkkelinkatu-Kerhokeskus Koski.  Ko. asemakaavan muutoksen luonnosvaiheessa vanhusneuvosto totesi lausunnossaan, että riittävät pysäköintipaikat torin läheisyydessä tulee huomioida.  ”Vanhusneuvosto  *Asemakaavan muutos 1082, Torkkelinkatu-Kerhokeskus Koskis*  *kaupunginosa 12, Imatrankoski*  Pyydämme lausuntoanne asemakaavan muutosehdotuksesta 1082, Torkkelinkatu-Kerhokeskus Koskis.  Asemakaavan muutos koskee Imatrankosken keskustan kortteleita 90–92, osaa kort-telia 140 sekä katu-, pysäköinti-, liikenne-, puisto- ja virkistysaluetta.  Asemakaavamuutoksen tavoitteena on tutkia uudisrakentamisen mahdollisuuksia ja päivittää voimassa olevat asemakaavat. Asemakaavatyön yhteydessä tutkitaan uudisrakentamisen sovittamista historiallisesti kerrostuneeseen kaupunkirakenteeseen.  • Kaavamuutos on tullut vireille kaavoituskatsaus- ja ohjelman 2018 yhteydessä (KAKELA 20.2.2018 § 8).  • Kaavaluonnos on ollut nähtävillä 17.3.–26.4.2019.  • Kaavaehdotus on nähtävillä 9.12.2019-10.1.2020.  Asemakaava-aineisto löytyy Imatran kaupungin nettisivuilta osoitteesta:  <https://www.imatra.fi/asuminen-ja-ymp%C3%A4rist%C3%B6/kaavoitus/asemakaavat/n%C3%A4ht%C3%A4vill%C3%A4-olevat-kaavat/kaupunginosa-12-imatrankoski-0>  Toivomme saavamme lausuntonne asemakaavan muutosehdotuksesta 10.1.2020 mennessä.  Sari Hämäläinen  *Liitteet* 1082 Kaavakartta ehdotus, 1082 Kaavaselostus ehdotus”  **Esitys:** Vanhusneuvosto antaa lausunnon asemakaavan muutokseen.  **Päätös:** Vanhusneuvosto päätti puoltaa asemakaavan muutosta. Ikäihmisten autoilun helpottamisen kannalta tarvitaan maanpäällisiä pysäköintipaikkoja.  **§ 63 Toimintakertomus v. 2019 ja toimintasuunnitelma v. 2020**  Toimintasäännön 3 § 3.1 Vanhusneuvoston tehtävät mukaan vanhusneuvoston tulee laatia toimintasuunnitelma, talousarvion käyttösuunnitelma ja toimintakertomus.  Toimintakertomuksen luonnon on jaettu esityslistan mukana.  **Esitys:** Käydään läpi v. 2019 toimintakertomuksen luonnos, suunnitellaan v. 2020 toimintaa ja laaditaan sen mukaan talousarvion käyttösuunnitelma.  **Päätös:** Käytiin läpi v. 2019 toimintakertomuksen luonnos, vanhusneuvoston määrärahan toteutuma v. 2019 ja suunniteltiin vuoden 2020 toimintaa. Toimintasuunnitelmaan v. 2020 otetaan mukaan:   * Asukasinfo ikäihmisille teemasta turvallinen vanhuus * Vanhustenviikon tapahtumat * Vanhusneuvoston toiminnan esittelyt (tori, Imatra-päivä) * Imitsi ry:n kanssa yhteistyössä kesätapahtuma Imatrankoskella.   Toimintakertomus v. 2019 ja toimintasuunnitelma v. 2020 käsitellään seuraavassa kokouksessa.  **§ 64 Muut asiat**  **Esitys:** Käsitellään muut asiat.  **Päätös:** Merkittiin tiedoksi Vanhustyön keskusliiton kutsu iAreena tapahtumaan 7.2.2020, jonka teemana on Tuovatko taide ja kulttuuri hyvinvointia eläkevuosiin? ja uutinen selvityshenkilön kannasta lääkärihelikopterin sijoittamisesta Lappeenrantaan. Päätettiin ottaa vuoden 2020 toimintasuunnitelmaan asukasinfon yhdeksi teemaksi poliisin edustaja kertomaan henkilöiden paikannukseen liittyvästä lainsäädännöstä ja paikannusjärjestelmistä (esimerkiksi tilanteet, joissa etsitään henkilöä).  **§ 65 Seuraavan kokouksen ajankohta**  **Esitys:** Sovitaan seuraava kokousaika.  **Päätös:** Seuraava vanhusneuvoston kokous pidetään 13.2.2020 kello 14.00-16.00 kaupungintalolla kokoustilassa Vallinkoski (h 138).  **§ 65 Kokouksen päättäminen**  **Esitys:** Puheenjohtaja päättää kokouksen.  **Päätös:** Puheenjohtaja päätti kokouksen. |
|  | **IMATRAN KAUPUNKI**  **Vanhusneuvosto**  Jerena Juutilainen Sirkku Sarlomo  puheenjohtaja sihteeri |